b'\n_START_ARTICLE_\nFredrik Colting\n_START_PARAGRAPH_\nFredrik Colting eli John David California eli J. D. California on ruotsalainen kirjailija, joka on kirjoittanut "jatko-osan" 60 Years Later: Coming Through the Rye J. D. Salingerin teokselle Sieppari ruispellossa. H\xc3\xa4n asuu Bor\xc3\xa5sissa._NEWLINE_Colting on asunut osan lapsuuttaan Kanadassa kanadalaisen is\xc3\xa4ns\xc3\xa4 luona ja puhuu englantia sujuvasti._NEWLINE_Jo alun perin englanniksi kirjoitettu Coltingin teos on ilmestynyt Britanniassa, ja se oli tarkoitus julkaistu Yhdysvalloissa syksyll\xc3\xa4 2009. Salingerin nostettua kanteen teoksen julkaisu on kielletty Yhdysvalloissa tuomioistuimen p\xc3\xa4\xc3\xa4t\xc3\xb6ksell\xc3\xa4, koska se plagioi J. D. Salingerin teosta. Syytettyin\xc3\xa4 olivat Coltingin lis\xc3\xa4ksi h\xc3\xa4nen omistamansa ruotsalainen kustantaja Nicotext ja sen brittil\xc3\xa4inen tyt\xc3\xa4ryhti\xc3\xb6 Windupbird Publishing. Teos on julkaistu muun muassa Britanniassa. Colting ei itse pid\xc3\xa4 teostaan jatko-osana Salingerin teokselle vaan sen kommentaarina._NEWLINE_60 Years Later on Coltingin ensimm\xc3\xa4inen kaunokirjallinen teos. H\xc3\xa4n ilmoittautui kirjan tekij\xc3\xa4ksi syytteen noston j\xc3\xa4lkeen, koska h\xc3\xa4nen nimens\xc3\xa4 olisi joka tapauksessa tullut esiin. Salanime\xc3\xa4 h\xc3\xa4n k\xc3\xa4ytti siksi, ett\xc3\xa4 kirjakauppiaat eiv\xc3\xa4t h\xc3\xa4nen uskoakseen olisi pit\xc3\xa4neet hyv\xc3\xa4n\xc3\xa4, ett\xc3\xa4 kustantaja itse on samalla kirjailija._NEWLINE_Colting omistaa Nicotextin Carl-Johan Gaddin kanssa. Yritys julkaisee lahjakirjoja, joilla se on p\xc3\xa4\xc3\xa4ssyt Yhdysvaltojen, Britannian ja Ruotsin markkinoille. Kev\xc3\xa4\xc3\xa4ll\xc3\xa4 2008 Colting ja Gadd p\xc3\xa4\xc3\xa4ttiv\xc3\xa4t ryhty\xc3\xa4 julkaisemaan my\xc3\xb6s kaunokirjallisuutta ja perustivat siksi uuden yrityksen Windupbirdin._NEWLINE_Coltingin veli Jonas Colting on huipputason triathlonisti.'